b'\n_START_ARTICLE_\nIvan\xc5\xa1\xc4\x8dica\n_START_PARAGRAPH_\nIvan\xc5\xa1\xc4\x8dica (tudi Ivan\xc4\x8dica) je planina z istoimenskim 1061 m visokim vrhom jugozahodno od Vara\xc5\xbedina._NEWLINE_Ivan\xc5\xa1\xc4\x8dica, ki le\xc5\xbei severno od Save, je najve\xc4\x8dja planina na severozahodu Hrva\xc5\xa1ke. Razprostira se v smeri zahod - vzhod. Dolga je okoli 30 km ter \xc5\xa1iroka do 9 km. Omejujejo jo vodotoki Bednje, gornji tok Lonje, Krapine in Velikega Potoka. Naselja in zaselki le\xc5\xbee v podno\xc5\xbeju planine na vi\xc5\xa1ini 300 do 400 m. Hribovit relief brez izrazitih vrhov je osnovna zna\xc4\x8dilnost povr\xc5\xa1ja hribovja, ki je grajeno iz mezozojskih terciarnih apnencev, dolomita, pe\xc5\xa1\xc4\x8denjakov in vulkanskih sten. Na obronkih planine so vinogradi, okoli 75\xc2\xa0% celotne povr\xc5\xa1ine pa pokriva me\xc5\xa1ani gozd, v katerem prevladujejo bukev, hrast, javor, gaber in jelka._NEWLINE_Na nadmorski vi\xc5\xa1ini 1054 m stoji planinska ko\xc4\x8da, imenovana po hrva\xc5\xa1kem domoljubu, planincu, novinarju in knji\xc5\xbeevniku Josipu Pasari\xc4\x87u.'